text: [{"text_idx": "#000002", "text": "Veika Vakasaenisi & na iVolatabu"}, {"text_idx": "#000013", "text": "Qo na ka e talanoataka o tutu Nikolai: \u201cDua na siga ena 1941, e kauta mai o tuakaqu o Ivan na ivola The Harp of God, The Divine Plan of the Ages, kei na so na Vale ni Vakatawa kei na tikidua. Au wilika taucoko na ivola kece qo. Au kurabui meu kila ni sega ni vakavuna na Kalou na leqa ena vuravura, e vakavuna na Tevoro. Au wilika tale ga na Kosipeli qai kila niu sa kunea na ka dina. Au gumatua sara ni vunautaka na noqu nuinui me baleta na Matanitu ni Kalou. Niu vulica na ivola kece qo, e titobu noqu kila na ka dina, e gu tale ga na lomaqu meu qaravi Jiova."}, {"text_idx": "#000017", "text": "\u201cE mai cava na ivalu ena 1945, ia keimami bala ga e valeniveivesu me tini na yabaki ni keimami sega ni vakaitavi ena ivalu. Ena imatai ni tolu na yabaki, e sega sara ga na soqoni kei na kakana vakayalo e tabaki. Keimami volavola vei ira na tacida yalewa, ia era vesu tale tu ga qai tau na kedra itotogi me 25 na yabaki ina keba ni veivakacakacakataki."}, {"text_idx": "#000019", "text": "\u201cEra dau tukuna ena marau na tacida, \u2018Ke vakatabui na cakacaka e cake, ena tomani e lomaniqele.\u2019 (Vkai. 28:28) Ena gauna qori, e caka vakalevu na tabaivola ena dua na rumu e keli e lomaniqele. Na imatai ni noqu \u2018rumu ni cakacaka\u2019 e toka ena lomanibai nei tuakaqu o Dmitry. Ena so na gauna au na tu ga ena noqu rumu me rua na macawa. Ke sega na cagi bulabula na oxygen e lomaniqele ena boko na cina tabucagi, ia au na davo tiko ga me yacova ni curu mai loma na cagi bulabula."}, {"text_idx": "#000020", "text": "Na droini ni rumu e toka ena ruku ni vale e dau vakarautaka tiko kina o Nikolai na ivola"}, {"text_idx": "#000024", "text": "Ena keba ni veivakacakacakataki e Mordvinia ena 1963"}, {"text_idx": "#000025", "text": "\u201cAu vesu ena Janueri 26, 1957. Oti e ono na vula e vakarogoya na mataveilewai levu e Ukraine na kequ itotogi meu lauvana mate. Ia sa bokoci na itotogi mate e Ukraine, au mani vesu me 25 na yabaki. Keitou le walu keitou curu ena keba ni veivakacakacakataki me 130 taucoko na yabaki. Keitou vakau ena keba e Mordvinia, na vanua era vesu tiko kina rauta ni 500 na mataveitacini. Keimami dau vulica vuni Na Vale ni Vakatawa ni keimami dau wasewase vakalalai. Ni raica na yadra na neimami mekesini, e kaya: \u2018Ke oni wilika tiko ga na mekesini, ena sega ni vakaleqai kemuni e dua na ka!\u2019 Keimami dau yalodina ena neimami cakacaka, qai levu tale na ka keimami cakava. Ia e kaya na komada: \u2018E sega ni bibi vei keimami na ka oni cakava eke. E bibi ga moni vakarorogo qai talairawarawa.\u2019\u201d"}, {"text_idx": "#000028", "text": "Ni sere mai na keba ni veivakacakacakataki ena 1967, e veivuke o tutu Nikolai ena kena vakarautaki na ivavakoso mai Estonia kei St. Petersburg mai Rusia. Ena 1991, e veisau na lewa a tau ena 1957 ni lailai na ivakadinadina. Ena gauna qori, era sa sega tale ni vakararawataki ira na tacida o ira na vakailesilesi. Ena 1996, e toki o Nikolai ena korolevu o Velikiye Luki mai Pskov Oblast, rauta ni 500 na kilomita mai St. Petersburg. E volia e dua na vale e lailai toka ga. Ena 2003, e tara e dua na Vale ni Soqoni ena nona qele. Nikua, era sa soqoni tiko kina e rua na ivavakoso."}]